मां ने 3 साल की बेटी को सुला दिया, 6 साल के बेटे के साथ काम ढूंढने निकली थी
TelanganaHyderabad Apartment Parking Case तेलंगाना के हैदराबाद में एक अपार्टमेंट की पार्किंग में SUV ने सोती हुई बच्ची को कुचल दिया। बच्ची की मौके पर ही मौत हो गई।
तेलंगाना के हैदराबाद में एक SUV ने 3 साल की सोती हुई बच्ची को कुचल दिया। बच्ची की मौके पर ही मौत हो गई। घटना बुधवार दोपहर एक अपार्टमेंट की पार्किंग में हुई। बच्ची की मां कविता (22 साल) ने हयातनगर पुलिस स्टेशन में शिकायत की, जिसके बाद पुलिस ने आरोपी हरि राम कृष्ण के खिलाफ केस दर्ज किया है।
आरोपी ने पहले बच्ची पर कार चढ़ाई, फिर रिवर्स की
यह कार एक्साइज सब-इंस्पेक्टर के नाम पर रजिस्टर्ड है। कार को उनके पति चला रहे थे। इस घटना का CCTV फुटेज सामने आया है। इसमें दिख रहा है कि बच्ची पार्किंग में सो रही है। तभी एक SUV बच्ची की तरफ आती है। ड्राइवर सीधे बच्ची पर कार चढ़ा देता है। तुरंत ही वह कार को रिवर्स कर लेता है।
कर्नाटक से दो बच्चों को लेकर हैदराबाद आई थी मां
हयातनगर पुलिस इंस्पेक्टर ने बताया कि कविता कर्नाटक के गुलबर्गा से काम की तलाश में हैदराबाद आई थी। वह अपने 6 साल के बेटे बसवा राजू और 3 साल की बेटी लक्ष्मी को साथ लाई थी। बुधवार सुबह करीब 8 बजे वह हयातनगर की लेक्चरर्स कॉलोनी की एक अंडर-कंस्ट्रक्शन बिल्डिंग में काम ढूंढने पहुंची।
धूप से परेशान होकर पार्किंग में सोई थी बच्ची
दोपहर 2:30 बजे तीनों ने खाना खाया। दोपहर की धूप बच्ची से बर्दाश्त नहीं हुई, तो मां ने उसे पास के बालाजी आर्केड अपार्टमेंट के बेसमेंट में सुला दिया और खुद बेटे को लेकर काम ढूंढने चली गई। बच्ची की मां ने दोपहर 3 बजे पुलिस को बताया कि एक SUV ने उसकी बच्ची को कुचल दिया है। मां ने कहा कि बच्ची के सिर पर चोटें आई थीं, जिनके चलते बच्ची ने मौके पर ही दम तोड़ दिया।
आरोपी बोला- बच्ची पर चादर पड़ा था, मुझे वह दिखी ही नहीं 
आरोपी ने पुलिस को बताया कि यह सिर्फ एक हादसा है। जब वह दोपहर में घर लौटा तो अपने पार्किंग स्पॉट पर कार पार्क करने लगा। इस दौरान वह सोती हुई बच्ची को देख नहीं पाया क्योंकि उसके ऊपर चादर पड़ा हुआ था।
ये खबरें भी पढ़ें...
पुणे में वैनिटी वैन का ब्रेक फेल, 2 की मौत:ड्राइवर चिल्ला-चिल्लाकर लोगों को हटाता रहा; 7 गाड़ियों को टक्कर मारी, 5 घायल
महाराष्ट्र के पुणे में रविवार देर रात एक वैनिटी वैन का ब्रेक फेल हो गया। इसके बाद वैन ने लगभग 7 वाहनों को टक्कर मारी और आखिर में एक टैंपों से टकराकर रुक गई। इस दौरान एक कार सवार पुरुष और एक बाइक सवार महिला की मौत हो गई, जबकि 5 अन्य घायल हो गए। पूरी खबर यहां पढ़ें...
दिल्ली में BMW चला रही महिला ने युवक को कुचला:पार्टी से लौट रही थी महिला, दवाई लेकर घर जा रहा था शख्स
दिल्ली में रविवार रात BMW चला रही एक महिला ने बाइक सवार को टक्कर मार दी, जिसमें उसकी मौके पर ही मौत हो गई। पुलिस के मुताबिक, 28 साल की महिला ग्रेटर कैलाश से एक पार्टी से लौट रही थी, जबकि 36 साल का शख्स अपने लिए दवाई लेकर घर जा रहा था। पूरी खबर यहां पढ़ें...
नागपुर-पुणे हाइवे पर एक्सीडेंट में 7 लोगों की मौत:सामने से आ रहे तेज रफ्तार ट्रक से टकराई बस
महाराष्ट्र के बुल्ढाणा में नागपुर-पुणे हाईवे पर बस और ट्रक की टक्कर में 7 लोगों की मौत हो गई, जबकि 13 लोग घायल हुए। बस पुणे से महकर जा रही थी, जब उसे सामने से आ रहे ट्रक ने टक्कर मार दी। पूरी खबर यहां पढ़ें...